اليوم فالصباح، وغير قبل سويعات من إعلان حالة الطوارى الصحية مع 6 دالعشية، الساكنة دكازا شافت أسطول ديال الجيش داخل للمدينة على متن دبابات ومدرعات، والبعض منهم شافو مدرعات متفرقة فمختلف أحياء المدينة. نشطاء على مواقع التواصل الاجتماعي تداولو صور وفيديوهات كثيرة للعسكر وهوما داخلين للعاصمة الاقتصادية بعشرات المدرعات، وتساءلوا على السبب. البعض الآخر رجحو يكون التنقل ديال العسكر بهاذ الأعداد الكثيرة لكازا جاي فإطار مساعدة السلطات المحلية باش حتى واحد ما يخرج من دارو، ويمتثلو المواطنين لقرار الداخلية اللي علنات على حالة الطوارئ لبارح. ومن المرجح المدرعات تدخل مدن أخرى من غير كازا، وخصوصا منها المدن اللي فيها كثافة سكانية كبيرة. وحاولات “كود” تتواصل مع مصادرها فالقوات المسلحة الملكية والمكلف بالتواصل فيها باش تستفسرو على الموضوع، لكن الهاتف ديالهم صونا شحال بلا جواب. 
دخل لكازا بالمدرعات.. واش العسكر غايعاونو السلطات المحلية باش حتى واحد ما يخرج من دارو؟